CELEX: 32010D0721(02)
Language: lt
Date: 1279584000000
Title: 2010 m. liepos 20 d. Komisijos sprendimas, kuriuo įsteigiama Finansinių paslaugų naudotojų grupė

21.7.2010   
            
            
               LT
            
            
               Europos Sąjungos oficialusis leidinys
            
            
               C 199/12
            
         KOMISIJOS SPRENDIMAS
   2010 m. liepos 20 d.
   kuriuo įsteigiama Finansinių paslaugų naudotojų grupė
   2010/C 199/02
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               Vienas iš svarbiausių Sąjungos tikslų yra užtikrinti tinkamą vidaus rinkos, kurios esminė dalis yra finansinės paslaugos, veikimą.
            
         
               (2)
            
            
               Atsižvelgdama į geresnio reglamentavimo principus, Komisija mano, kad labai svarbu užtikrinti proporcingą atstovavimą naudotojams visuose jos taikomos finansinių paslaugų politikos vystymo etapuose. Šiuo tikslu Komisijai reikia pasitelkti patariamojo organo specialistų žinias.
            
         
               (3)
            
            
               2009 m. kovo 4 d. Komisijos pranešime Europos ekonomikos atkūrimo skatinimas
                   (1) teigiama, kad Komisija užtikrins, kad būtų kur kas labiau atsižvelgiama į Europos investuotojų nuomonę visais finansiniais klausimais.
            
         
               (4)
            
            
               2004 m. Komisijos tarnybos įsteigė finansinių paslaugų naudotojų forumą (angl. FIN-USE), kad Europos Komisijai formuojant finansinių paslaugų politiką būtų galima pasinaudoti ekspertų indėliu iš naudotojų perspektyvos, kad naudotojai galėtų prisidėti aktyviau ir turėdami daugiau informacijos. Šios grupės antroji trejų metų kadencija baigsis 2010 m. birželio mėn.
            
         
               (5)
            
            
               2006 m. Komisijos tarnybos įsteigė Finansinių paslaugų vartotojų grupę (FPVG), kaip esamos Europos vartotojų konsultacinės grupės pogrupį, kad būtų sutelkti visų valstybių narių vartotojų organizacijų atstovai finansinių paslaugų politikos kryptims ir pasiūlymams, kurie būtų labai svarbūs vartotojams, aptarti. Šios grupės pirmoji trejų metų kadencija baigėsi 2009 m. lapkričio mėn.
            
         
               (6)
            
            
               FIN-USE, teikdamas kokybiškas konsultacijas Komisijai, atliko svarbų vaidmenį atkreipiant dėmesį į finansinių paslaugų naudotojų perspektyvą. Be to, FIN-USE nariai užmezgė dialogą su tam tikromis suinteresuotosiomis šalimis, naudingai padėdami skleisti finansinių paslaugų naudotojų nuomonę ir taip gerindami bendrą sprendimų priėmimo proceso kokybę.
            
         
               (7)
            
            
               FPVG buvo naudingas ryšių su nacionalinėmis ir Europos vartotojų asociacijomis kanalas ir atkreipė dėmesį į specifines vartotojams rūpimas problemas.
            
         
               (8)
            
            
               Reikia papildomai koordinuoti finansinių paslaugų naudotojų indėlį ir didinti vartotojų bei mažmeninių investuotojų, t. y. fizinių asmenų, kurie investuoja siekdami tikslų, nesusijusių su jų darbu, verslu ar profesija, gebėjimą prisidėti prie šios srities iniciatyvų. Šis sprendimas priimtas atsižvelgiant į Komisijos patirtį, susijusią su FIN-USE ir FPVG veikla; abiejų organų veiklos išorės vertinimą ir ES finansinių paslaugų politikos svarbą piliečių gyvenimui.
            
         
               (9)
            
            
               Todėl būtina įsteigti finansinių paslaugų naudotojų grupę ir oficialiu teisės aktu apibrėžti jos užduotis, sudėtį ir struktūrą.
            
         
               (10)
            
            
               Grupę turėtų sudaryti finansinių paslaugų ekspertai, kaip antai asmenys, paskirti atstovauti vartotojų, mažmeninių investuotojų ar labai mažų įmonių interesams, taip pat atskiri ekspertai, turintys specialių žinių, susijusių su finansinių paslaugų naudotojų poreikiais ir prioritetais, pvz., vartotojams atstovaujantys teisininkai, darbuotojų atstovai ar mokslo darbuotojai. Grupėje turėtų būti atstovaujama interesams, tinkamai atsižvelgiant į geografinį pasiskirstymą Sąjungoje.
            
         
               (11)
            
            
               Grupė turėtų padėti Komisijai rengiant ir stebint finansinių paslaugų politiką, kuri gali turėti įtakos finansinių paslaugų naudotojams. Grupė turėtų užtikrinti aukštos kokybės finansinių paslaugų naudotojų atstovų ir atskirų finansinių paslaugų ekspertų indėlį rengiant Komisijos finansinių paslaugų srities iniciatyvas.
            
         
               (12)
            
            
               Siekiant pasiekti tikslus papildomai koordinuoti finansinių paslaugų naudotojų indėlį ir didinti vartotojų, mažmeninių investuotojų ir labai mažų įmonių gebėjimą prisidėti prie finansinių paslaugų srities iniciatyvų, grupei reikėtų suteikti pakankamą finansinę paramą, t. y. mokėti metines išmokas jos nariams, kompensuoti kelionės ir apgyvendinimo išlaidas ir skirti biudžetą tyrimams.
            
         
               (13)
            
            
               Atsižvelgiant į poreikį pritraukti labiausiai patyrusius labai sudėtingoje finansinių paslaugų srityje asmenis iš suinteresuotųjų šalių, kurios nėra finansų sektoriaus profesionalai, ir atsižvelgiant į panašių nacionalinių organų narių atlyginimus ir metines išmokas FIN-USE bei jų periodišką persvarstymą, grupės nariai turėtų gauti metinę išmoką siekiant užtikrinti, kad jie turėtų pakankamai išteklių, kad galėtų Komisijai suteikti reikiamą esminį indėlį, kurio darbo krūvis sudarytų maždaug 35 dienas, neskaitant jų dalyvavimo grupės posėdžiuose.
            
         
               (14)
            
            
               Turint omenyje tai, kad gali prireikti išorės tyrimų, kad nariai galėtų vykdyti grupės užduotis, Komisija grupės prašymu gali suteikti tyrimų biudžetą, jei laiko tokį prašymą pagrįstu.
            
         
               (15)
            
            
               Nepažeidžiant saugumo taisyklių, kurių tekstas kaip Komisijos darbo tvarkos taisyklių priedas pateikiamas Sprendime 2001/844/EB, EAPB, Euratomas (2), reikėtų nustatyti grupės nariams taikomas informacijos atskleidimo taisykles.
            
         
               (16)
            
            
               Grupės narių asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3),
            
         NUSPRENDĖ:
   1 straipsnis
   Finansinių paslaugų naudotojų grupė
   Įsteigiama Finansinių paslaugų naudotojų grupė (toliau – grupė).
   2 straipsnis
   Užduotys
   1.   Grupės užduotys:
   
               a)
            
            
               konsultuoti Komisiją rengiant teisės aktus ar kitas politikos iniciatyvas, kurie turės įtakos finansinių paslaugų naudotojams, įskaitant vartotojus, mažmeninius investuotojus ir labai mažas įmones;
            
         
               b)
            
            
               teikti informaciją, nuomones ir konsultacijas, susijusias su praktiniu šios politikos įgyvendinimu;
            
         
               c)
            
            
               aktyviai siekti nustatyti pagrindines finansinių paslaugų srities problemas, turinčias įtakos finansinių paslaugų naudotojams;
            
         
               d)
            
            
               kai tinka ir susitarus su Komisija, užmegzti ryšius su finansinių paslaugų naudotojų atstovais ir atstovaujamaisiais organais Europos Sąjungos ir nacionaliniu lygiu, taip pat kitomis Komisijos administruojamomis konsultacinėmis grupėmis, kaip antai: Europos vartotojų konsultacinė grupė, Mokėjimo sistemų rinkos ekspertų grupė, Europos vertybinių popierių rinkų ekspertų grupė ir Finansinio švietimo ekspertų grupė, be to, jiems teikti informaciją.
            
         2.   Klausimai, kuriais gali būti klausiama grupės nuomonės, bus susiję su visomis finansinių paslaugų politikos sritimis, įskaitant mažmeninę bankininkystę, vartojimo ir hipotekinį kreditą, mokėjimo priemones ir sistemas, gyvybės ir ne gyvybės draudimą, pensijas, mažmeninius investicinius produktus, vertybinių popierių rinkas ir finansų priežiūrą, bet šis sąrašas nebaigtinis.
   3 straipsnis
   Narystė. Narių skyrimas
   1.   Grupę sudaro 20 narių, iš kurių bent 11 atstovauja vartotojų ir mažmeninių investuotojų interesams, kaip nurodyta šio straipsnio 2 dalies a ir b punktuose.
   2.   Komisija grupės narius skiria paskelbusi kvietimą teikti paraiškas. Nariai yra:
   
               a)
            
            
               asmenys, paskirti atstovauti vartotojų interesams; arba
            
         
               b)
            
            
               asmenys, paskirti atstovauti mažmeninių investuotojų interesams; arba
            
         
               c)
            
            
               asmenys, paskirti atstovauti labai mažų įmonių, kaip apibrėžta Komisijos rekomendacijoje 2003/361/EB (4), bet išskyrus įmones, kurių pagrindinė veikla yra finansinių paslaugų teikimas, interesams; arba
            
         
               d)
            
            
               atskiri ekspertai, išmanantys finansinių paslaugų sritį iš finansinių paslaugų naudotojų perspektyvos, išskyrus asmenis šiuo metu dirbančius finansinių paslaugų sektoriuje arba veikiančius jo vardu.
            
         3.   Pagal šio straipsnio 2 dalies d punktą atrinkti nariai skiriami individualiai.
   4.   Grupės narių kadencija trunka trejus metus. Jie gali būti paskirti dar dviem kadencijoms.
   5.   Nariai, kurie nebegali veiksmingai dalyvauti grupės svarstymuose, kurie atsistatydina arba kurie neatitinka šio straipsnio 2 ir 3 dalyse arba Sutarties 339 straipsnyje nustatytų sąlygų, gali būti pašalinti arba pakeisti kitais nariais iki savo kadencijos pabaigos.
   6.   Individualiai paskirti nariai kiekvienais metais pasirašo įsipareigojimą veikti visuomenės interesų labui ir deklaraciją, kurioje nurodo, ar turi kokių nors interesų, galinčių turėti įtakos jų objektyvumui.
   7.   Narių vardai ir pavardės skelbiami Komisijos ekspertų grupių registre ir atitinkamose Komisijos svetainėse.
   8.   Narių vardai ir pavardės renkami, tvarkomi ir skelbiami vadovaujantis Reglamentu (EB) Nr. 45/2001.
   4 straipsnis
   Darbas
   1.   Grupė paprasta balsų dauguma iš savo narių išsirenka pirmininką ir pirmininko pavaduotoją. Tiek pirmininkas, tiek pirmininko pavaduotojas renkami kasmet. Jie abu gali būti paskirti kitai kadencijai.
   2.   Komisijai sutikus, specifiniams klausimams nagrinėti gali būti sudaromi pogrupiai, kurių veiklos sąlygas nustato grupė. Tokie pogrupiai baigia veiklą, kai tik įvykdo jiems pavestą užduotį.
   3.   Komisijai sutikus, grupė gali kviesti konkrečios srities žinių turinčius ekspertus dalyvauti grupės ir pogrupių veikloje.
   4.   Grupės nariai ir jų atstovai, taip pat kviestiniai ekspertai laikosi profesinės paslapties įpareigojimų, nustatytų Sutartyse ir jų įgyvendinimo taisyklėse, taip pat Komisijos saugumo taisyklių dėl ES įslaptintos informacijos apsaugos, kurių tekstas pateikiamas Komisijos sprendimo 2001/844/EB, EAPB, Euratomas priede. Jei jie nesilaiko šių įpareigojimų, Komisija gali imtis visų tinkamų priemonių.
   5.   Grupė renkasi maždaug aštuonis kartus per metus paprastai Komisijos patalpose Briuselyje Komisijos nustatyta forma ir pagal jos nustatytą tvarkaraštį. Narių prašymu vienas posėdis per metus gali vykti kitoje valstybėje narėje.
   6.   Komisija grupei teikia sekretoriato paslaugas. Komisijos pareigūnai gali dalyvauti grupės ir jos pogrupių posėdžiuose.
   7.   Grupė priima savo darbo tvarkos taisykles, remdamasi standartinėmis ekspertų grupių darbo tvarkos taisyklėmis.
   8.   Komisija gali internete paskelbti bet kokį raštišką grupės parengtą dokumentą ta kalba, kuria jis parengtas.
   5 straipsnis
   Atlyginimas ir išlaidos
   1.   Grupės nariams už jų paslaugas atlyginama mokant metinę 10 000 EUR išmoką. Išmokos dydis bus persvarstytas po 3 metų.
   2.   Išlaidos atlyginamos neviršijant metinio biudžeto, kurį grupei skiria atsakingos Komisijos tarnybos.
   3.   Komisija pagal savo galiojančias nuostatas kompensuoja su grupės veikla susijusias narių kelionės ir, kai tinka, pragyvenimo išlaidas. Kai įmanoma, Komisijos tarnybos, vadovaudamosi Komisijos taisyklėmis dėl išorės ekspertų išlaidų kompensavimo, gali kompensuoti ekspertų, pakviestų ad hoc pagrindu, kelionės ir, kai tinka, pragyvenimo išlaidas su sąlyga, kad būtų iš anksto gautas Komisijos tarnybų pritarimas.
   4.   Kai tinka, kad galėtų vykdyti savo užduotis, grupė gali prašyti atlikti išorės tyrimą. Jei Komisija tokį (-ius) prašymą (-us) laiko pagrįstu (-ais), ji gali nuspręsti šiam tikslui skirti jos metinio tyrimų biudžeto dalį, kuri neviršytų 150 000 EUR. Šį biudžetą Komisija administruoja laikydamasi visų atitinkamų taisyklių ir procedūrų.
   
      Priimta Briuselyje 2010 m. liepos 20 d.
      
         
            Komisijos vardu
         
         Michel BARNIER
         
            Komisijos narys
         
      
   
   
      (1)  COM(2009) 114 galutinis.
   
      (2)  OL L 317, 2001 12 3, p. 1.
   
      (3)  OL L 8, 2001 1 12, p. 1.
   
      (4)  OL L 124, 2003 5 20, p. 36.